
An. et vol. XXXXIII 6 Iulii 1951 (Ser. II, v. XVIII) - N. 11 


ACTA APOSTOLICAE SEDIS 


COMMENTARIUM OFFICIALE 


ACTA PII PP. XII 


LITTERAE ENCYCLICAE 


AD VENERABILES FRATRES PATRIARCHAS, PRIMATES, ARCHIEPISCOPOS, 
EPISCOPOS ALIOSQUE LOCORUM ORDINARIOS, PACEM ET COMMU- 
NIONEM CUM APOSTOLICA SEDE HABENTES: DE SACRIS MISSIONI- 
BUS PROVEHENDIS. 

PIUS PP. XII 
VENERABILES FRATRES 
SALUTEM ET APOSTOLICAM BENEDICTIONEM 


Evangelii praecones, qui in immensis paene laboris cam- 
pis desudant «ut sermo Dei currat et clarificetur»,' peculiari 
modo menti animoque obversantur Nostro, dum quintus ac vi- 
cesimus volvitur annus, ex quo Decessor Noster imm. rec. 
Pius XI, Encyclicis editis Litteris Rerwm Ecclesiae’ datisque 
per eas sapientissimis normis, Catholicas Missiones magis ma- 
gisque provehendas curavit. Ac Nobiscum considerantes quan- 
tos per hoc temporis intervallum sanctissima haec causa pro- 
gressus habuit, haud mediocri perfundimur gaudio. Siqui- 
dem — ut die xxiv mensis Iunii, anno MpcccCxxxXxIV, occasione 
data asseveravimus, cum eos coram admissos affati sumus, qui 

Thess., Il, 1. 

? Acta Apostolicae Sedis, 1926, p. 65 sq. 


32 — Acta, vol. XVIII, n. 11. — 6-7-1951. 

Pontificia Opera Missionalia moderantur — « actuosa illa na- 
vitas, qua christianae religionis propagatores praestant tum in 
regionibus Evangelii luce iam collustratis, tum apud gentes, 
quibus eadem nondum affulsit, talem vim, impulsionem am- 
plitudinemque assecuta est, qualis numquam fortasse in Ca- 
tholicarum Missionum annalibus recensetur ».* 

In praesens tamen, dum turbida ac minacia tempora cur- 
runt, ac populi non pauci rebus inter se repugnantibus invi- 
cem seiunguntur, perquam opportunum videtur Nobis eius- 
modi causam etiam atque etiam commendare, quandoquidem 
Evangelii nuntii humanam christianamque bonitatem omnibus 
suadent, et ad fraternam illam eos adhortantur communemque 
necessitudinem, quae gentium contentiones Nationumque fines 
exsuperat. 

Quam ad rem, cum moderatores huius generis Operum ea- 
dem occasione allocuti sumus, haec praeter cetera verba fecimus: 
« ... Muneris vestri indoles, quae nullis Nationum obstringitur 
limitibus, itemque communis vester fraternusque labor praecla- 
ram illam Catholicae Ecclesiae notam quasi ante omnium ocu- 
los et in sua luce positam designant, quae quidem discordiam 
renuit, discrepantiam refugit, atque a discidiis illis aliena pror- 
sus abest, quae populos perturbant atque interdum misere sub- 
vertunt; christianam dicimus fidem christianamque erga om- 
nes caritatem, quae ultra quaelibet dimicantium castra, ultra. 
quoslibet Civitatum terminos, ultra omnes terrarum tractus at- 
que oceani immensitates transvehuntur, vosque singulos uni- 
versos ad eam excitant atque exstimulant assequendam metam, 
quam cum assecuti eritis, Dei Regnum ad omnes pertinebit ter- 
rarum orbis partes ».*‘ 

Quamobrem occasionem libenter nacti quinti revoluti lustri, 
ex quo Litterae Encyclicae Rerum Ecclesiae editae fuere, et 
uberem iam peractum laborem magna cum animi oblectatione 


* A. A. S., 1944, p. 209. 
* 4. A. 1944, p. 207. 

dilaudamus, et ad ulterius usque alacritate summa proceden- 
dum adhortamur omnes: omnes dicimus Venerabiles in Epi- 
scopatu Fratres, Evangelii propagatores, sacrorum administros 
ac singulos christifideles, sive qui in territoriis christianae ad- 
huc veritate excolendis operantur, sive qui ubicumque terra- 
rum vel supplicibus ad Deum admotis precibus, vel Missionum 
candidatos instituendo iuvandoque, vel denique corrogata stipe 
gravissimae eiusmodi causae opitulantur. 


Ac primum placet heic ea breviter attingere, quae ad incre- 
menta pertinent hac in re feliciter habita. Anno MpccccxxvI sa- 
crae Missiones cb numerabantur, in praesens autem pc circiter 
censentur; catholici vero inibi commorantes ad centies ac quin- 
quagies centena milia nondum excreverant, dum hodie fere du- 
centies et octogiens centena milia iam exacquant. Eodem anno 
sacerdotes vel e clero adventicio vel indigena fere pccc supra 
xIv milia habebantur, dum hodie plusquam pccc supra xxvi mi- 
lia recensentur. Tunc temporis Missionibus fere omnibus sacri 
Pastores praeerant ex alienigenarum gentibus orti; horum autem 
post xxv annorum spatium Lxxxvili Missiones clero indigenae 
creditae sunt; ac non paucis in locis, cum Ecclesiastica Hierar- 
chia iam rite constituta sit atque Episcopi sint ex locorum in- 
colis delecti, vel luculentius patet Iesu Christi religionem reapse 
catholicam esse, atque ad nullam terrarum orbis partem quod 
attinet, extraneam esse habendam. 

Itaque, ut exemplis utamur, in Sinis et in nonnullis Afri- 
cae regionibus Ecclesiastica Hierarchia ad sacrorum canonum 
normas condita est; tria, eaque gravissimi momenti, « Plena- 
ria » Concilia celebrata fuere, primum anno MpccccxxXxIV in 
Indosinis, anno mpccccxxxvii in Australia alterum, tertium 
vero elapso anno in India. Seminaria primis disciplinis traden- 
dis, quae minora dicuntur, valde numero ac vi adaucta sunt; 

sacrorum autem alumni, qui ad altiorem doctrinam instituun- 
tur, cum quinque ac viginti ante annos mpccLxx tantummodo 
essent, sunt in praesens MMMMCCC; ac multorum sacerdotii can- 
didatorum domicilia aedificata fuere, quae ad universam per- 
tinent regionem. Romae, apud Urbanianum Athenaeum « Mis- 
sionale Institutum » conditum est; itemque Romae aliisque in 
locis « Missionologiae », quae dicitur, « Facultates» ac magiste- 
tia non pauca constituta fuerunt. Hac pariter in alma Urbe Pe- 
trianum fuit Collegium instructum, in quo indigenae sacerdotes 
penitius aptiusque ad sacras disciplinas, ad virtutem, ad apo- 
stolatum conformantur. Fuere praeterea studiorum Universita- 
tes conditae duae; collegia ac scholae altioribus vel mediis ex- 
colendis doctrinis, quae prius mpc circiter numerabantur, hodie 
ad plusquam quinque milia censentur; ludi litterarum primor- 
diis tradendis duplicem propemodum attigere numerum; atque 
id ipsum de sedibus medicamentis dilargiendis ac de valetu- 
dinariis asseverari potest, in quibus omne genus infirmi, aegroti 
ac vel leprosi curantur. Huc quae sequuntur accedunt: « Missio- 
nalis Cleri Sodalitas» per hoc annorum spatium magnum cepit 
incrementum; institutum est ortum, cui nomen « Fides » et cu- 
ius est de religiosis rebus exquirere, comparare ac pervulgare 
nuntia; scripta typis edita fere ubique et numero augescunt et 
longe lateque proferuntur; non pauci sacris Missionibus prove- 
hendis Conventus celebrati fuere, in quibus quidem ille pecu- 
liari modo memoratu est dignus, qui Romae fuit Anno vertente 
Sacro habitus, quique luculenter ostendit quae quantaque fue- 
rint hac de causa suscepta; haud ita multo ante Kumasi, in 
Africae Ora, quae Aurea dicitur, Eucharisticus Congressus ad- 
stantium multitudine conspicuus pietatisque fervore mirabilis 
celebratus est; ac denique Pontificio Operi a S. Infantia preci- 
bus ac collata stipe promovendo peculiaris dies quotannis a 
Nobis assignatus est;° quae omnia praeclare patefaciunt Apo- 
stolatus incepta mutatis rerum condicionibus succrescentibus- 


* Hpist. Praeses Consilii, A. A. S., 1951, pp. 88-89. 

que nostrorum temporum necessitatibus, rationibus novis aptio- 
ribusque initis, opportune respondere. 

Neque silentio praetereundum est, hoc annorum spatio Apo- 
stolicas Delegationes quinque variis in regionibus, quae a Sa- 
cri Consilii catholicae propagandae fidei iurisdictione pendent, 
legitime conditas fuisse; praeterquam quod sacrarum Missio- 
num territoria habentur non pauca quae Apostolicis Nuntiis vel 
Internuntiis subiecta sunt. Quam ad rem asseverare libet horum 
Praesulum praesentiam navitatemque uberrimos iam edidisse 
fructus; idque potissimum effecisse, ut apostolici Missionalium 
labores aptiore ordine atque adiutrice invicem opera ad eam- 
dem conferrent assequendam metam. Ad quam quidem contin- 
gendam haud parum etiam iidem contulere legati Nostri, cum 
singulas saepe invisendo regiones, tum auctoritate Nostra Epi- 
scoporum coetus identidem participando, in quibus quae loco- 
rum Ordinarii pro sua quisque prudentia experiundo novissent, 
ea ad communem utilitatem conducerentur, ac collatis consiliis 
expeditiores ac faciliores susciperentur apostolatus rationes. 
Haec praeterea fidei operumque fraterna conspiratio illud etiam 
attulit, ut publici magistratus atque ii, qui catholico non cen- 
serentur nomine, christianam religionem maiore in aestimatione 
haberent. 

Quae heic presse breviterque de rerum missionalium incre- 
mentis, xxv horum annorum spatio habitis, scribendo attigi- 
mus, et quae per Anni Sacri decursum Nobis cernere licuit 
— cum multitudines non parvae e longinquis regionibus, ab 
Evangelii praeconibus excultis, Romam confluxere, superna Dei 
munera Nostramque benedictionem impetraturae — haec, dici- 
mus, Nos vehementer commovent ad Apostoli gentium flagran- 
tissima iteranda vota, qui ad Romanos scribit: « ... ut aliquid 
impertiar vobis gratiae spiritualis ad confirmandos vos; id est, 
simul consolari in vobis per eam, quae invicem est, fidem ve- 
stram aique meam 


* Rom., I, 11-12. 

Ac videtur Nobis Divinus ipse Magister illa omnibus repe- 
tere verba, consolationis hortationisque plena: « Levate oculos 
vestros, et videte regiones quia albae sunt iam ad messem ».’ 
Attamen, cum christianae veritatis propagatores praesentibus 
necessitatibus impares sint, hisce verbis invitamentum illud 
eiusdem Divini Redemptoris quodammodo respondet: « Messis 
quidem multa, operarii autem pauci. Rogate ergo Dominum 
messis, ut mittat operarios in messem suam ».* 

Novimus utique, non sine magno animi solacio, eorum nu- 
merum, qui in praesens superno quodam instinctu permoti ad 
grande illud vocantur munus Evangelium usquequaque terra- 
rum propagandi, erecta cum Ecclesiae spe feliciter augeri; at 
multum etiam atque etiam faciendum superest, multum est 
adhuc supplicibus precibus a Deo impetrandum. Innumeras il- 
Jas gentes Nobiscum in animo considerantes, quae ad unum 
ovile et ad unum salutis portum per hos sacrorum administros 
vocandae sunt, hanc ad caelestem Pastorum Principem Nos ad- 
movemus Ecclesiastici vocem: « Sicut... in conspectu eorum san- 
ctificatus es in nobis, sic in conspectu nostro magnificaberis in 
eis, ut cognoscant te, sicut et nos cognovimus quoniam non est 
Deus praeter te, Domine ».° 


Haec autem salutifera incrementa, quae sacrarum Missio- 
num causa suscepit, non modo divini verbi satoribus tot tantis- 
que laboribus steterunt, sed multo etiam sanguine per factum 
martyrium generose profuso. Hoc enim annorum decursu haud 
defuerunt in nonnullis Nationibus nascentis inibi Ecclesiae in- 
sectationes acerrimae; atque nostris etiam temporibus non de- 
sunt in extremis orientalis terrarum orbis partibus regiones, 


* Toan., IV, 35. 
* Matrn., IX, 37-38. 
* XXXVI, 45. 

quae hac de causa sacro purpurantur cruore. Ad Nos siquidem 

perlatum est christifideles non paucos, idcirco quod fuerunt ac 

sunt religionis suae tenacissimi, itemque virgines Deo devotas, 

missionales, sacerdotes indigenas, atque etiam nonnullos Epi-— 
scopos e suo fuisse domicilio e suarumque rerum possessione de- 

turbatos, ac vel extorres in inedia languescere, vel in vinculis, 

in carceribus, in publicae custodiae campis detineri, vel inter- 

dum etiam fuisse immaniter trucidatos. 

Summa animus Noster aegritudine oppletur, dum horum 
carissimorum filiorum angustias, dolores, mortem recogitamus; 
eosdemque omnes non modo paterna voluntate prosequimur, 
sed paterna etiam veneratione recolimus, quandoquidem probe 
noscimus altissimum eorum munus ad martyrii quoque digni- 
tatem interdum evehi. Iesus Christus, martyrum primus, edi- 
xit: « Si me persecuti sunt, et vos persequentur »;*° « in mun- 
do pressuram habebitis: sed confidite, ego vici mundum »;™ 
« nisi granum frumenti cadens in terram mortuum fuerit, ip- 
sum solum manet; si autem mortuum fuerit multum fructum 
affert ».? 

Qui christianae veritatis christianaeque virtutis nuntii pro- 
pagatoresque longe a patriis laribus, sanctissimo hoc munere 
fungentes mortem occumbunt, semina sunt, ex quibus ali- 
quando Dei nutu fructus germinabunt uberrimi. Quamobrem 
Paulus apostolus asseverabat: « Gloriamur in tribulationi- 
bus »;** ac 8. Cyprianus Episcopus et martyr christianos suo- 
rum temporum consolabatur atque adhortabatur hisce verbis: 
« Gaudere nos et exsultare voluit in persecutionibus Dominus, 
quia, quando persecutiones fiunt, tunc dantur coronae fidei, 
tune probantur milites Dei, tunc martyribus patent caeli. Ne- 
que enim sic nomen militiae dedimus, ut pacem tantummodo 
cogitare, et detrectare et recusare militiam debeamus, quando 


Jaan., XV, DW: 

Toan., XVI, 33. 
'2 Toan., XII, 24-25. 
3 Rom., V, 3. 

in ipsa militia primus ambulaverit Dominus, humilitatis et to- 
lerantiae et passionis magister, ut quod fieri docuit, prior fa- 
ceret, et quod pati hortatur, prior pro nobis ipse pateretur ».** 

li etiam Evangelii satores, qui hodie in longinquis plagis 
desudant, causam provehunt illi haud dissimilem, quae in pri- 
maeva Ecclesiae aetate agebatur. Etenim fere in iisdem rerum 
condicionibus ii Romae versabantur, qui una cum Apostolo- 
rum Principibus Petro et Paulo Romani Imperii arci evangeli- 
cam inferebant veritatem. Quisquis considerat nascentem eo 
tempore Ecclesiam nullis instructam fuisse humanis opibus, 
sed angustiis, aerumnis, insectationibus vexatam, vehementi ad- 
miratione non percelli non potest, inermem cernens christiano- 
rum manipulum potentiam devicisse, qua forsitan numquam 
exstitisset maior. Quod autem tunc contigit, iterum procul du- 
bio iterumque eveniet. Quemadmodum David adulescens, po- 
tiusquam funda divino auxilio confisus, gigantem Goliath fer- 
rea armatura ornatum prostravit, ita divina illa societas, quam 
Christus condidit, nulla umquam poterit terrena devinci po- 
testate, sed omnes est insectationes serena fronte superatura. 
Quamquam probe noscimus hoc ex divinis oriri pollicitationi- 
bus defuturis numquam, facere tamen non possumus quin gra- 
tum iis omnibus patefaciamus animum Nostrum, qui impavi- 
dam et invictam fidem suam Iesu Christo atque Ecclesiae, co- 
lumnae et fundamento veritatis,’* testati sunt, eos una simul 
adhortantes ut eadem semper constantia coeptum iter pergant. 

Huius invictae fidei strenuaeque fortitudinis saepissime ad 
Nos nuntii afferuntur, qui magno Nos solacio afficiunt. Quodsi 
non defuerunt qui Catholicae Ecclesiae filios ab alma hac Urbe, 
ab hac nempe Apostolica Sede, seiungere conarentur, quasi id 
debitus erga Nationem cuiusque suam postularet amor, debita 
requireret fidelitas; at iure meritoque iidem respondere potue- 


Cypriani Epist. LVI; ML, IV, 351A. 
* Cf. I Tim., Ul, 15. 

runt ac possunt nullis se civibus cedere in patria caritate; sum- 
ma tamen sinceritate percupere iusta libertate perfrui. __ 
Illud autem praesertim ante mentis oculos habeatur opor- 
tet, quod iam supra attigimus: id nempe, quod adhuc hac in 
causa faciendum superest, ingentem prorsus exposcere operam. 
innumerosque opifices. Reminiscamur fratres nostros, qui « se- 
derunt in tenebris et in obscuro »,** immensam esse hominum 
multitudinem, qui ad millies decies centena milia aestimari 
possunt. Videtur igitur inenarrabilis ille amantissimi Iesu 
Christi Cordis adhuc resonare gemitus: « et alias oves habeo, 
quae non sunt ex hoc ovili: et illas oportet me adducere, et. 
vocem meam audient, et fiet unum ovile, et unus pastor ».*” 
Ac pastores non desunt, ut profecto nostis, Venerabiles Fra- 


tres, qui oves ex hoc uno ovili, ex hoc uno salutis portu abdu-. 


cere enitantur; ac nostis pariter huius generis periculum ali- 
cubi impendere cotidie maius. Quamobrem Nos et immensam 
eiusmodi hominum multitudinem Nobiscum coram Deo consi- 
derantes, qui evangelicae veritatis adhuc expertes sunt, item- 
que grave illud discrimen, ut oportet, reputantes in quod 
tam multi coniciuntur vel ob invalescentem « materialismum 
atheum », qui dicitur, vel ob quamdam doctrinam nomine chri- 
stianam, quae reapse tamen « communismi » commenta erro- 
resque sapit, vehementissima animi sollicitudine anxitudineque 
compellimur ad apostolatus opera usquequaque omnique ope 
provehenda; ac veluti Nobismet ipsis datum sacri vatis hor- 
tamentum illud autumamus: « Clama, ne cesses, quasi tuba 
exalta vocem tuam ».** 

Peculiarique modo apostolicos sacrarum Missionum opifices, 
qui in internis Latinae Americae regionibus operantur, suppli- 
cibus Deo commendamus precibus, cum Nobis exploratum sit 


* Ps., OVI, 10. 
7 Toan., X, 16. 
* Is., LVIII, 1. 

quibus iidem periculis, quibus insidiis, ob palam tecteve gras- 
santes acatholicorum errores, obnoxii sint. 


* * * 


Eo autem consilio ducti, ut Evangelii praeconum opera effi- 
cacior usque evadat, utque ne una quidem eorum sudoris eo- 
rumque sanguinis stilla incassum cadat, placet heic principia 
ac normas breviter enucleare, quibus Missionalium actio ac na- 
vitas regatur oportet. 

Ac principio animadvertendum est illum, qui superno quo- 
dam afflatu ad id vocatur, ut evangelica veritate christiana- 
que virtute dissitas ethnicorum gentes excolat, ad munus om- 
nino grande, omnino excelsum destinatum esse. Is enim vitam 
suam Deo consecrat, ut eius Regnum ad ultimos usque terrarum 
orbis terminos propagetur. Is non quaerit quae sua sunt, sed 
quae Iesu Christi. Is denique pulcherrimas illas Apostoli 
gentium sententias sibi peculiari modo datas tribuit: « Pro 
Christo... legatione fungimur » ;*° «In carne enim ambulantes, 
non secundum carnem militamus »;*' « Factus sum infirmis 
infirmus, ut infirmos lucrifacerem ».*” Debet igitur regionem 
illam, ad quam Evangelii lucem allaturus venit, quasi alte- 
ram patriam considerare debitaque eam adamare caritate; at- 
que adeo non terrena emolumenta quaerat neque ea, quae ad 
Nationem suam vel ad Religiosum Institutum suum spectent, 
sed ea potius, quae ad salutem pertineant animorum. Utique 
gens sua suaque Sodalitas impenso amore prosequendae sunt, 
sed flagrantiore etiam studio diligenda Ecclesia est. Ac memi- 
nerit nihil esse Sodalitati suae profuturum, quod Ecclesiae 
bono obstet. 


Coer., TX, 22. 

Opus praeterea est ut qui ad huius generis apostolatum vo- 
cantur, dum adhuc apud suos sunt, non modo ad omnes vir- 
tutes ad omnesque ecclesiasticas disciplinas instituantur ac con- 


formentur, sed peculiares etiam illas doctrinas et artes addi- | 


scant, quae aliquando sibi, cum apud exteras gentes Evangelii 
nuntios agent, summae erunt utilitatis. Itaque linguarum gnari 
scientesque sint oportet, earum praesertim, quae olim sibi ne- 
cessariae erunt; ac rebus etiam rationibusque satis erudiantur, 
quae ad medicinam, ad agriculturam, ad ethnographiam, ad 
historiam, ad geographiam et ad cetera eiusmodi attineant. 

Eo autem, ut omnes norunt, hae sacrae expeditiones primo 
loco spectant, ut christianae veritatis lumen novis gentibus lu- 
culentius affulgeat, utque novi habeantur christiani. Ad illud 
tamen, extremam veluti metam, contendant necesse est — quod 
quidem semper ante mentis oculos esse debet — ut nempe Ec- 
clesia apud alios populos firmiter constabiliatur, eidemque pro- 
pria, ex indigenis delecta, tribuatur Hierarchia. 

In Epistula, quam superiore anno, die 1x mensis Augusti, 
ad dilectum Filium Nostrum dedimus Petrum S$. R. E. Presb. 
Cardinalem Fumasoni Biondi, Praefectum Sacri Consilii chri- 
stiano Nomini propagando, haec inter alia scribebamus: « Ec- 
clesia equidem nullum habet propositum in populos dominandi, 
aut imperio in res modo temporales potiundi, uno cum flagret 
studio omnibus gentibus supernum fidei lumen afferendi, hu- 
mani civilisque cultus incrementum fovendi fraternamque po- 
pulorum concordiam ». *° 

In Epistula vero Apostolica Maximum illud,** a Decessore 
Nostro imm. mem. Benedicto XV anno mpccccx1x data, item- 
que in Encyclicis Litteris Rerum Ecclesiae,** a proximo Deces- 
sore Nostro fel. rec. Pio XI editis, sacras Missiones eo niti opor- 
tere edicebatur, quasi ad supremum efficiendum propositum, 


* Hpist. Perlibenti equidem; A. A. S., 1950, p. 727. 
% A. A. S., 1919, p. 440 sq. 
33 4. A. 8., 1926, p. 65 sq. 

ut in novis nempe terris constitueretur Ecclesia. Ac Nosmet 
ipsi, cum, ut supra diximus, anno mpccccxxxxIv, Missionalium 
Operum moderatores coram admisimus, haec, quae sequuntur, 
verba fecimus: « Consilium, quod Evangelii praecones grandi 
generosoque animo capiunt, eo contendit ut Ecclesia ad novas 
regiones ita propagetur, ut inibi altiores usque radices agat, ac 
possit quam primum ob suscepta incrementa, nullo iam Mis- 
sionalium Operum adiumento, vivere ac florescere. Haec enim 
Missionalia Opera non sibi inserviunt. sed ad excelsum illum, 
quem supra diximus, finem assequendum studiose actuoseque 
annitantur necesse est; quem cum attigerint, tum ad alia li- 
benter se conferent incepta ».** « Quapropter divini verbi sa- 
tores propagatoresque non in excultis iam apostolatus campis, 
quasi in suis domiciliis resident, cum ad eos potius pertineat 
universum terrarum orbem evangelica veritate collustrare ac 
christiana consecrare sanctitudine. Initum nempe a missiona- 
libus propositum hoc est: Divini Redemptoris Regnum, qui e 
triumphata morte surrexit, et cui omnis potestas in caelo et 
in terra data est,’ ex aliis ad alias plagas citatiore cotidie gra- 
du proferre, usque ad ultimum ignotumque tectum, usque ad 
ultimum ignotumque hominem ».** 

Patet tamen Ecclesiam non posse novis in regionibus apte 
recteque constabiliri, nisi opportuna ac consentanea ibi habea- 
tur rerum operumque ordinatio, ac praesertim nisi necessita- 
tibus par clerus indigena rite sit institutus ac conformatus. 
Placet hac de causa graves sapientesque sententias Littera- 
rum Encyclicarum Rerum Ecclesiae quasi mutuando iterare: 
«... Si curandum, ut alumnorum indigenarum frequentia sit 
unicuique vestrum quam maxima, eos praeterea rite effingere 
atque excolere studete ad sanctitatem sacerdotali vitae con- 
gruentem ad eumque apostolatus spiritum cum studio frater- 


* A. A. S., 1944, p. 210. 
** Cf. Matru., XXVIII, 18. 
* A. A. S., 1944, p. 208. 

nae salutis coniunctum, ut parati sint vel vitae iacturam pro 
tribulibus civibusque suis facere ». ”° 

« Fac, ex bello aliisve politicis eventis in alicuius Missionis 
territorio alterum regimen alteri suffici, et aut posci aut decerni 
missionalium exterorum e certa quadam Natione discessum: 
fac item — quod sane difficilius eveniet — indigenas, qui ad 
altiorem humanitatis gradum pervenerint et civilem quamdam 
maturitatem attigerint, velle, ut sui iuris fiant, externae Ci- 
vitatis sibi imperantis et procuratores et copias et missionales 
ab suo territorio exigere, idque aliter, quam vi adhibita, im- 
petrare non posse. Quae tum, rogamus, impenderet per eas re- 
giones Ecclesiae pernicies, nisi, quasi quodam rete sacerdo- 
tum indigenarum per totum territorium disposito, necessitati- 
bus plebis Christi adiunctae esset plene consultum ? » °° 

Dum haec, quae proximus Decessor Noster quasi praesa- 
gienti animo scribebat, in extremis Orientis regionibus non 
paucis effecta dari cernimus, vehementi Nos moerore afficimur. 
Inibi enim quae florentissimae habebantur Missiones iam albae 
ad messem,*' in praesens, proh dolor, summis premuntur an- 
gustiis. Nobis utinam sperare liceat fore ut Coreae ac Sinarum 
gentes, quae e sua ipsa natura humanitate nobilitateque pol- 
lent, ac civilis cultus splendore iam antiquitus enituere, non 
modo a turbulentis contentionibus bellicisque conflictationibus 
quam primum liberentur, sed ab infensa etiam doctrina illa, 
quae, cum terrena solummodo quaerat, caelestia renuit; atque 
adeo christianam exterorum missionalium indigenarumque sa- 
cerdotum caritatem virtutemque recte aestiment, qui quidem 
suis laboribus ac suae etiam, si opus sit, vitae iactura ad nihil ag 
aliud contendunt, nisi ad verum sincerumque populi bonum. 

Immortales Deo grates agimus quod iam in utraque Na- 
tione frequens in spem Ecclesiae succrevit e popularibus dele- 


7 4. A. S., 1926, p. 76. 
Ibidem, p. 75. 
1 Cf. Ioan., IV, 35. 

ctus clerus, et quod iam ibi Dioeceses non paucae illius gentis 
Episcopis creditae fuere. Ad quod quidem si tandem devenire 
licuit, exterorum missionalium laudi est tribuendum. 

Hac tamen de re aliquid notandum opportunum ducimus,. 
quod tum consideranter ob oculos tenendum esse putamus, cum. 
sacrae Missiones, quae prius adventicio clero commissae erant, 


eiusdem Nationis Episcopis ac sacerdotibus excolendae regun- - 


daeque demandantur. Religiosum illud Institutum, cuius so- 
dales dominicum agrum suo profuso sudore proscindendum cu- 
rarunt, cum ex mandato Sacri Consilii catholicae propagandae. 
Fidei vineam ab se excultam ac iam uberibus refertam fructi- 
bus aliis agricolis concredit, non eam necesse est omnino dere- 
linquat; sed rem utilem ac consentaneam egerit, si novo Epi- 
scopo, ex eo populo delecto, adiutricem operam suam praestare: 
perrexerit. Sicut enim in ceteris omnibus catholici orbis Dioe- 
cesibus plerumque religiosi sodales Ordinario locorum Antistiti. 
adiumento sunt, ita pariter iidem in Missionum regionibus, etsi 
ex alia orti sunt gente, veluti auxiliares copiae sanctum certare 
certamen non desinent; atque ita feliciter eveniet quod Divi- 
nus Magister ad puteum Sichar edixit: « Et qui metit, merce- 
dem accipit, et congregat fructum in vitam aeternam: ut, et. 
qui seminat, simul gaudeat, et qui metit ».* 


Cupimus praeterea non modo sacros Missionum administros: 
per Encyclicas has Litteras alloqui et adhortari, sed eos etiam. 
e laicorum ordine, qui « corde magno et animo volenti»® in 


Actionis Catholicae agminibus militantes suam missionalibus. 


adiutricem navant operam. 
Affirmari equidem potest adiutricem eiusmodi laicorum ope- 
ram, quam hodie Actionem Catholicam vocamus, inde ab Ec- 


32 Toan., IV, 36. 
* II Mach., I, 3. 


3 
= 
3 
i 
J 
{ 
i 
{ 
+ 


Acta Pit Pp. XII 51E 


clesiae originibus non defuisse; quin immo ex ea Apostolos ce- 
terosque Evangelii propagatores haud mediocre suscepisse au- 
xilium, christianam vero religionem haud levia habuisse incre- 
menta. Itaque a gentium Apostolo, ad hanc rem quod attinet, 
Apollo, Lidia, Aquila, Priscilla, Philemon commemorantur; ab 
eodemque ad Philippenses scribitur: « Etiam rogo et te, ger- 
mane compar, adiuva illas quae mecum laboraverunt in Evan- 
gelio cum Clemente, et ceteris adiutoribus meis, quorum no- 
mina sunt in libro vitae ».** 

Parique modo omnibus exploratum est christianam doctri- 
nam non solum ab Episcopis ac sacerdotibus, sed a magistra- 
tibus quoque, a militibus, a privatisque civibus per consulares. 
vias propagatam fuisse. Christifideles ad milia bene multa, a 
catholica suscepta fide recentes, quorum hodie nomina igno- 
rantur, cum studio novae provehendae religionis, quam am- 
plexi erant, vehementissime flagrarent, evangelicae veritati iter 
sternere enisi sunt; quamobrem post centum circiter annos chri- 
stianum nomen christianaque virtus iam ad principes omnes. 
Romani Imperii urbes pervenerant. 

S. Iustinus, Minucius Felix, Aristides, consul Acilius Gla- 
ber, patricius Flavius Clemens, S. Tarcisius ac paene innumeri 
sancti sanctaeque martyres, cum succrescentem Ecclesiam suis. 
laboribus suoque profuso cruore confirmaverint ac fecundave- 
rint, quodammodo dici possunt Actionis Catholicae antesignani 
ac praecursores. Placet heic pulcherrimam illam auctoris epi- 
stulae ad Diognetum sententiam referre, quae hodie etiam vi- 
detur admonitionis plena: « Christiani... patrias habitant pro- 
prias, sed tamquam inquilini; ... omnis peregrina regio eorum 
est patria, et omnis patria peregrina ».*° 

Irruentibus autem per Mediae Aetatis decursum barbaris 
gentibus, principes viros principesque feminas cernimus ac vel 
humiles artifices strenuasque e christiana plebe mulieres totis. 


* Phil., IV, 3. 
35 Epist. ad Diognetum, V, 5; ed. Funk, I, 399. 

viribus eniti ut populares suos ad Iesu Christi religionem rite 
sancteque converterent, ad eamdemque eorum conformarent 
mores, utque, ingruente periculo, religio ac civitas in tuto po- 
nerentur. Una cum immortali Decessore Nostro Leone Magno, 
qui Attilae Italiam invadenti fortiter obstitit, romani Consu- 
lares duo, ut memoriae traditur, aderant. Dum Lutetiam Pari- 
siorum terrificae Hunnorum turmae obsident, sacra virgo Ge- 
novefa, cui haud intermissae supplicationes asperaeque paeni- 
tentiae opera in deliciis erant, mirabili caritate suorum civium 
animis corporibusque pro viribus consulit. Theodolinda, Lan- 
gobardorum Regina, gentem suam ad christianam amplecten- 
dam religionem studiose advocat. In Hispania Reccaredus Rex 
populum sibi creditum ex Arianorum haeresi ad veram fidem 
reducere conatur. In Gallia autem non modo sacrorum Anti- 
stites habentur, qui — ut Remigius Episcopus Rhemensis, Cae- 
sarius Episcopus Arelatensis, Gregorius Episcopus Turonensis, 
Eligius Episcopus Noviomensis atque alii plures — virtute et 
apostolaius ardore enituere, sed RKeginas etiam cernere licet, 
quae, per illius aetatis decursum, indoctos ac rudes christianam 
veritatem docent, infirmos vero, famelicos omneque genus mi- 
seros alunt, relevant atque reficiunt: itaque, ut exemplis uta- 
mur, Clotilda Clodovaei animum ita ad catholicam religionem 
allicit ac permovet, ut eum tandem ad verae vitae lavacrum li- 
bentissime adducat; Radegunda autem ac Bathilda aegrotorum 
curam summa caritate suscipiunt ac lepra etiam affectis medi- 
cantur. In Anglia Bertha Regina S. Augustinum, illius gentis 
apostolum, venientem excipit, ac coniugi suo Ethelberto dedita 
opera suadet ut evangelica praecepta secundis accipiat auribus. 
Ac vixdum Angli-Saxones, sive optimates vel ex infima plebe, 
sive homines vel mulieres, sive senes vel iuvenes christianam 
amplectuntur fidem, quasi divini amoris instinctu permoti ar- 
ctissimis pietatis, fidelitatis, observantiaeque vinculis cum hac 
Apostolica Sede coniunguntur. 

Parique modo in Germania mirandum sane spectaculum ha- 


2 3 
| 
| 
if 
t 
| 
i 
| 
§ 


Acta Pit Pp. XII 513 


betur, cum S. Bonifacius eiusque socii regiones illas apostoli- 
cis itineribus peragrant generosoque sudore fecundant. Fortis 
enim illius generosaeque gentis filii filiaeque incitato quodam 
animorum motu monacis, sacerdotibus, Episcopis adiutricem 
suam navitatem actuose praestitere, ut amplissimis illis re- 
gionibus evangelicae veritatis lumen latius cotidie affulgeret, 
utque christiana praecepta christianaque virtus, non sine ube- 
ribus salutis fructibus, magis magisque in dies proveherentur. 

Nullo igitur non tempore Catholica Ecclesia non tantum in- 
defesso cleri labore, sed socia etiam laicorum hominum advo- 
cata opera, et nova religionis incrementa peperit et ad auctio- 
rem in re quoque sociali prosperitatem populos adduxit. No- 
runt omnes quid hac de causa egerit in Germania S. Elisabetha 
Thuringiae Landgravia; quid in Castella S. Ferdinandus Rex; 
quid denique in Gallia S. Ludovicus IX: ii nempe, ob suam san- 
ctimoniam suamque studiosam operam, salutiferam contulere 
vim in varios societatis ordines, sive benefica instituendo in- 
cepta, sive veram religionem usquequaque propagando, sive Ec- 
clesiam fortiter tuendo, sive potissimum omnibus in exemplum 
praeeundo. Neque ea ignota sunt, quae per Medii Aevi cursum 
optime merita laicorum effecere sodalicia; in quae quidem arti- 
fices atque opifices utriusque sexus cooptabantur, qui, etsi in 
saeculo suam traducebant vitam, nihilo secius excelsam quam- 
dam evangelicae perfectionis speciem prae oculis habebant, ad 
eamque et ipsi contendebant alacriter, et una cum clero ut ce- 
teri omnes contenderent actuose enitebantur. 

Iamvero, quae in primaevis Ecclesiae temporibus habeban- 
tur rerum condiciones, eaedem in plerisque regionibus, hodie 
a missionalibus excultis, adhuc habentur; vel saltem populos 
illos necessitates premunt, quibus subsequente aetate respon- 
dere atque occurrere necesse erat. Quamobrem oportet omnino 
homines e laicorum ordine generosam, diligentem laboriosam- 
que operositatem suam inibi cum hierarchico cleri apostolatu 
consocient, in Actionis Catholicae confertissima agmina con- 


33 - Acra, Vol. XVIII, n. 11. — 6-7-1961. 

fluentes. Catechistarum opera utique necessaria est, iisdemque 
cupimus debitas tribuere laudes; attamen non minus est neces- 
saria eorum sedula sollertia, qui nullo accepto honorario, sed 
divina solummodo permoti caritate sacrorum administris in eo- 
rum obeundo munere praesto sunt atque auxiliantur. 

Cupimus igitur ut ubique pro facultate catholicorum virorum 
catholicarumque mulierum consociationes constituantur, item- 
que iuvenum, qui litterarum disciplinarumque studiis vacant, 
operariorum atque artificum, eorum qui gymnicis palaestricisque 
ludis dant operam, atque cetera sodalicia piaeque sodalitates, 
quae veluti auxiliariae missionalium copiae dici queunt. In iis- 
dem autem constituendis informandisque sodalium potius probi- 
tas, virtus, alacritas aestimentur ac censeantur, quam numerus. 

Animadvertendum praeterea est nihil magis valere ad pa- 
trum matrumque familias fiduciam missionalibus concilian- 
dam, quam diligentissimam eorum filiorum curam suscipere. 
Qui quidem, si mentem ad christianam veritatem, si mores 
ad virtutem assequendam converterint, non solum ad familiae 
cuiusque suae, sed ad totius quoque communitatis vim, decus 
et ornamentum conferent; ac non raro id efficient ut, si chri- 
stianorum communitatis vita aliquantum debilitata remiserit, 
ad pristinum eam vigorem feliciter revocent. 

Quamvis autem, ut omnibus perspectum est, Actio Catho- 
lica ad christiani praesertim apostolatus opera provehenda vim 
suam exserere debeat, nihil tamen prohibet quominus ii, qui 
in eius agmina adsciti sunt, consociationes etiam participare 
queant, quarum sit res sociales ac politicas ad Evangelii prin- 
cipia ac rationes conformare; quin immo ut non modo qua ci- 
ves, sed qua catholici etiam id agant, ius concedit, quo fruun- 
tur, officium, ad quod tenentur, postulat. 


Quandoquidem vero iuvenes, ii praesertim, qui litteris, opti- 
mis disciplinis ingenuisque artibus excoluntur, futurae aetatis 

futurarumque rerum cursum dirigent, nemo est qui non videat 
quantopere intersit ut de alumnorum ludis, scholis, collegiis 
summa habeatur cura. Sacrarum igitur Missionum moderatores 
paterno adhortamur animo, ut, nullis parcentes laboribus nul- 
lisque pro facultate sumptibus, haec incepta totis viribus pro- 
vehant. 

Litterarii siquidem ludi ac scholae id afferunt praesertim 
—utilitatis, ut inter missionales et ethnicos cuiusvis ordinis op- 
portunae instituantur necessitudines, utque imprimis iuventus, 
quae cerea flectitur, ad catholicam intellegendam, aestimandam 
assequendamque doctrinam facilius alliciatur. Hi exculti iuve- 
nes, ut omnes norunt, rem publicam in posterum moderaturi 
sunt; ac plebis multitudines eos quasi duces ac magistros sunt 
secuturae. Apostolus gentium coram etiam doctissimorum vi- 
rorum coetu celsissimam Evangelii sapientiam patefecit, cum in 
Atheniensi Areopago ignotum Deum adstantibus annuntiavit. 
Quodsi, hac etiam adhibita ratione, frequentes non erunt, qui ad 
Divini Redemptoris obtemperandum praeceptis se penitus con- 
verterint, plures tamen erunt, qui suavi quodam sensu se com- 
moveri experientur, supernam huius religionis pulchritudinem 
considerantes eiusque sectatorum caritatem. 

Sunt praeterea alumnorum ludi ac collegia ad omne genus 
errores refellendos utilissima, qui hodie potissimum acatholi- 
corum ac communistarum opera cotidie latius serpunt, atque 
iuvenum praesertim animis palam tecteve instillantur. 

Nec minus utile est opportuna scripta typis edere et in vul- 
gus propagare. Putamus hac super re necessarium non esse Nos 
multum immorari; patet enim omnibus quantum diaria, ephe- 
merides ac commentarii valeant sive ad veritatem virtutemque 
in sua luce ponendas ac mentibus animisque inculcandas, sive 
ad fallacias, fucatas veri specie, detegendas, sive ad ementita 
illa refutanda commenta, quae vel religionem offendant, vel 
quaestiones de re sociali acriter agitatas non sine magno ani- 
morum detrimento perperam proponant. Valde igitur eos di- 

laudamus Pastores, quibus cordi est eiusmodi scripta recte di- 
ligenterque exarata ac guttembergia arte prodita quam latis- 
sime pervulgare. Quodsi iam haud parum hac de causa factum 
est, multum adhuc superest faciendum. 

Placet etiam heic opera illa atque incepta maximopere com- 
mendare, quibus cuiusvis generis morbis, infirmitatibus, an- 
gustiis pro viribus consulitur; valetudinaria dicimus, hospi- 
tales domus lepra infectis excipiendis curandisque, sedes me- 
dicamentis opportune dilargiendis, ac varia ea domicilia, in 
quibus senibus, puerperis, infantibus aliisque auxilio egentibus 
pro facultate prospicitur. Haec profecto, quae quasi pulchriores 
viridarii flores Nobis videntur, in quo evangelici verbi satores 
operantur, Divinum ipsum Redemptorem veluti ante oculos po- 
nunt, qui « pertransiit benefaciendo et sanando omnes ».** 

Procul dubio haec insignia caritatis opera efficacitate sum- 
ma ethnicorum animos praeparant atque alliciunt ad christia- 
nam profitendam fidem ad christianaque amplectenda prae- 
cepta; atque adeo Iesus Christus apostolis edixit: « In quam- 
cumque civitatem intraveritis, et susceperint vos... curate in- 
firmos, qui in illa sunt, et dicite illis: appropinquavit in vos 
Regnum Dei ».*’ 

Necesse tamen est ut qui religiosi viri ac sacrae virgines ad 
haec aliquando frugifere praestanda se vocatos sentiant, dum 
adhuc in patria cuiusque sua commorantur, ea sibi comparent 
mentis animique adiumenta, quae hodiernae id genus artes po- 
stulent. Novimus haud deesse virgines, Deo devotas, quae pu- 
blica huius exercendae disciplinae adeptae diplomata, cum hor- 
rificos morbos, ut lepram, peculiari studio vestigaverint, eis- 
demque consentanea remedia invenerint, meritis debeant ornari 
laudibus. Hisce Nos, quemadmodum missionalibus omnibus, 
qui suam in leprosorum domibus operam generoso animo prae- 


** Luc., X, 8-9. 

stant, paterna benedicimus voluntate, eorumque excelsam ca- 
ritatem mirabundi dilaudamus. 

Ad medicinam autem et ad chirurgiam quod attinet, oppor- 
tunum profecto erit laicos etiam viros in auxilium adsciscere, 
qui tamen non modo publica huius exercendae artis documenta 
iam adepti fuerint, libentesque velint suam patriam relinquere 
ut missionalibus praesto sint, sed necessariis quoque rectae do- 
ctrinae virtutisque ornamentis polleant. 


* * 


Ad aliud in praesens gradum facimus, quod non minoris 
momenti est minorisve gravitatis; cupimus nempe de re sociali 
aliquid attingere, ad iustitiae caritatisque normas ordinanda. 
Dum communistarum placita, quae usquequaque hodie profe- 
runtur, simplices ac rudes popularium mentes facile decipiunt, 
illae videntur auribus Nostris Iesu Christi resonare voces: « Mi- 
sereor super turbam ».** Necesse est prorsus recta ea princi- 
pia, quae hac de causa Ecclesia docet, ad effectum studiose, di- 
ligenter, actuose deducantur. Necesse est prorsus populos om- 
nes perniciosis illis erroribus servare immunes, vel si iam iis- 
dem infecti sint, ab infensis huiuscemodi liberare doctrinis, 
quae praesentem fruendum mundum tantummodo, quasi unam 
mortali huic vitae metam hominibus assequendam proponunt; 
cumque universa, quae habentur, Civitatis potestati atque ar- 
_bitrio potiunda ac moderanda committant, humanae personae 
dignitatem ita imminuunt, ut ad nihilum propemodum redi- 
gant. Necesse est prorsus privatim, publice edocere omnes ad 
immortalem nos patriam veluti exsules contendere; et ad sem- 
piternum aevum ad sempiternamque esse destinatos beatita- 
tem, quam veritate ducti virtuteque permoti aliquando assequi 
debeamus. Christus solummodo humanae iustitiae vindex est, 
atque humani doloris, qui in praesens vitari nequit, solator sua- 


** Maro, VIII, 2. 

vissimus; ipse unus ostendit nobis pacis, iustitiae aeternique 
gaudii portum, ad quem quidem omnes, divino redempti san- 
guine, post terreni huius incolatus iter perveniamus oportet. 

Attamen omnibus officium est, prouti fieri potest, praesentis 
etiam huius vitae angustias, miserias angoresque, quibus fra- 
tres afficiantur, mitigare, lenire ac relevare. 

Multis quidem, quae in re sociali habeantur, iniustis condi- 
cionibus caritas aliquatenus mederi potest; id tamen non satis. 
Principio enim iustitiam vigescere, dominari ac reapse ad effe- 
ctum deduci opus est. 

Quam ad rem ea referre placet, latine reddita, quae anno 
mMpccccxxxx11 sub Natalicia Iesu Christi sollemnia coram Sa- 
cro Purpuratorum Patrum Collegio Praesulumque coetu dixi- 
mus: « Ecclesia, quemadmodum varia illa socialismi genera 
damnavit, quae Caroli Marx doctrinam sectantur, ita eadem 
in praesens iterum reprobat, ut suum officium postulat, utque 
postulat aeterna hominum salus, quae fallacibus hisce ratioci- 
nandi modis insidiosisque impulsionibus grave in discrimen 
vocatur. Ecclesia tamen neque ignorare, neque non perpendere 
potest opifices, dum suam enitantur condicionem ad meliorem 
statum evehere, ad aliquid saepenumero offendere, quod non 
modo naturae consentaneum non est, sed Dei etiam ordina- 
tioni obstat statutoque ab eo terrenis opibus fini. Quamvis igi- 
tur viae ac rationes, de quibus supra diximus, utpote pernicio- 
sissimae reprobari debeant, quinam tamen christianus, qui- 
nam sacerdos implorationi illi aures claudere potest, quae ex 
imo prorumpit animo, et quae in communitate a iusto Deo con- 
dita iustitiam postulat ac fraternam omnium hominum neces- 
situdinem ? Id praetermittere, id silere, coram aeterno Numine 
culpa vacare non potest; idque Apostoli sententiae contradicit, 
qui dum mentibus inculcat oportere omnino falsa refellere, edo- 
cet tamen necesse esse errantibus benignitate summa occur- 
rere, eorumque argumenta considerare, spem fovere, obsecun- 
dare votis... Quamobrem humanae personae dignitas generali 

hac norma, veluti naturali fundamento, innititur: omnibus 
nempe ius esse, ad vivendum necessarium, terrenis hisce bonis 
utendi; cui quidem iuri primarium illud officium respondet pri- 
vatam quamdam possessionem singulis omnibus, prouti potest, 
attribuendi. Iuridicae normae, ab humanis legibus ortae, quae 
privati dominii ius moderantur, mutari possunt, atque rerum 
usum plus minusve circumscriptum concedere; atsi sincera vo- 
luntas est hominum societatem pacandi tranquillandique, opus 
est prorsus id efficere, ut operarii, qui patres familias iam sunt, 
vel aliquando erunt, eiusmodi oeconomicae servituti ne sint ob- 
noxii, quae cum humanae personae iuribus congruere nequeat. 

Haud multum autem interest utrum haec servitus a nimio 
privatorum possessionum potentatu oriatur, an potius ab ab- 
soluta ipsius Civitatis in rebus omnibus potestate pendeat; quin 
immo, quando suprema Civitatis auctoritas in universam, pri- 
vatam publicamque civium vitam dominatur, et in mentium 
etiam cogitationes, consilia, sententias, in ipsamque conscien- 
tiam invadere conatur, talis inde proficiscitur libertatis defe- 
ctio, e qua maiora etiam detrimenta maioresque pernicies, ut 
experiundo constat, haberi possunt ». °° 

Ad vos etiam pertinet, Venerabiles Fratres, qui in catholi- 
carum Missionum territoriis sollertem vestram navatis operam, 
diligenter curare ut haec principia ac normae effecta dentur. 
Peculiaribus ac variis locorum rerumque condicionibus prae 
oculis habitis, atque in Episcoporum conventibus, in synodis 
in aliisque coetibus collatis invicem consiliis, pro facultate con- 
tendite, ut provida illa de re oeconomica ac sociali sodalicia, 
consociationes atque instituta opportune excitentur, quae no- 
stra haec tempora populique vestri indoles postulare videantur. 
Id procul dubio pastorale officium vestrum poscit, ne grex vo- 
bis creditus ob novos errores, iustitiae veritatisque specie indu- 
tos, et ob pravas impulsiones e recto itinere transversus agatur. 


* A. A. S., 1948, pp. 16-17. 

Evangelii propagatores, qui vobiscum una sollerter operantur, 
hac etiam in promovenda causa omnibus praeluceant ac prae- 
stent; ita enim pro certo habebunt illud non sibi fore dictum: 
« Filii huius saeculi prudentiores filiis lucis... sunt ».*° Oppor- 
tunum tamen erit ut, quotiescumque fieri potest, idoneos sibi 
adsciscant e laicorum ordine catholicos viros, qui probitate re- 
rumque tractandarum prudentia conspicui, eiusmodi incepta 
suscipiant ac provehant. 


' * * * 


Superioribus aetatibus amplissimus missionalium apostola- 


tus campus nec statutis circumscribebatur ecclesiasticarum di- . 


cionum terminis, nec Religiosis Ordinibus vel Sodalitatibus 
una cum succrescente clero indigena excolendus concredeba- 
tur. Quod quidem, ut omnes norunt, hodie plerumque evenit; 
atque evenit etiam interdum ut nonnullae regiones religiosis 
viris demandatae sint peculiaris provinciae eiusdem Instituti. 
Nos profecto huius rei utilitatem cernimus; quandoquidem hi- 
sce rationibus ac normis catholicarum Missionum ordinatio ex- 
peditior ac facilior redditur. Contingere tamen potest ut ex hoc 
agendi modo haud levia incommoda ac detrimenta oriantur, 
quibus mederi pro viribus opportunum est. Iam Decessores No- 
stri causam eiusmodi datis Litteris,‘' quae supra memoravi- 
mus, pertractarunt, ac sapientissimas hac de re dederunt nor- 
mas; quas Nobis placet in praesens iterare ac confirmare, vos 
paterne adhortantes ut easdem « pro cognito ac perspecto, quo 
flagratis, religionis animarumque salutis studio, piis accipiatis 
animis atque ad obtemperandum compositis. Territoria ea qui- 
dem, quorum curam navitati Apostolica Sedes vestrae deman- 
davit ut ea Christo Domino adiungeretis, cum sint plerumque 
amplissima, fieri interdum potest, ut missionalium ex Institu- 
tis cuiusque vestris longe inferior sit numerus quam necessitas 


“ Cf. A. A. S., 1919, p. 444; et A. A. S., 1926, pp. 81-82. 

postulet. Ne igitur dubitetis, quemadmodum in dioecesi rite 
constituta solent Episcopo alii ex alia Sodalitate aut clericali 
aut laicali religiosi viri, aliae ex alia Congregatione Sorores, 
adesse atque auxiliari, ita in propagationem christianae fidei, 
ad institutionem iuventutis indigenae, ad ceteras huiusmodi 
utilitates promovendas, laborum socios advocare atque adsci- 
scere religiosos sodales ac missionales, qui e vestro sodalicio 
non sint, sive ii sacerdotio potiantur, sive ad laicalia, quae vo- 
cant, Instituta pertineant. Sancte quidem glorientur Ordines 
ac Congregationes Religiosae cum de sibi data ad ethnicos po- 
pulos missione, tum de partis ad hunc diem Christi Regno ac- 
cessionibus; at meminerint se territoria Missionum non iure 
quodam proprio ac perpetuo accepisse, sed ad Apostolicae Se- 
dis nutum habere, cui propterea et ius et officium incumbit 
rectae et plenae eorum cultioni prospiciendi. Nec igitur Ro- 
manus Pontifex apostolico muneri hoc unice satisfaciat si ter- 
ritoria maioris minorisve magnitudinis alia inter alia Insti- 
tuta distribuat; sed — quod pluris interest — nullo non tem- 
pore omnique sua cura providere debet, ut ea ipsa Instituta 
tot missionales ac, potissimum, tales in regiones sibi creditas 
dimittant, qui his, qua late patent, christianae veritatis luce 
complendis abunde sufficiant atque efficacem dent operam ». “ 


* * * 


Aliud praeterea attingendum superest, quod valde cupimus 
quam clarissime omnibus pateat. Illam Ecclesia, inde ab ori- 
ginibus ad nostram usque aetatem, sapientissimam normam 
semper secuta est, qua quidquid boni, quidquid honesti ac pul- 
chri variae gentes e propria cuiusque sua indole e suoque in- 
genio habent, id Evangelium, quod amplexae sint, non destruat 
neque restinguat. Ecclesia siquidem cum populos ad altiorem 
humanitatem ad cultioremque vitam, christiana religione au- 
spice, advocat, non illius morem gerit, qui luxuriantem silvam 


«4. A. S., 1926, pp. 81-82. 

nulla habita ratione caedat, prosternat ac diruat, sed illius po- 
tius, qui bonum surculum rudibus arboribus inserat, ut sua- 
viores dulcioresque fructus aliquando edant atque maturent. 

Humana natura, quamvis ob miserum Adae casum heredi- 
taria labe infecta sit, aliquid tamen in se habet naturaliter 
christianum; “ quod quidem, si divina luce collustretur divi- 
naque alatur gratia, ad veri nominis virtutem supernamque 
vitam evehi aliquando potest. 

Quaniobrem Catholica Ecclesia ethnicorum doctrinas neque 
despexit neque respuit, sed eas potius, a quovis errore et a 
quavis impuritate liberatas, christiana sapientia consumma- 
vit atque perfecit. Ita pariter eorum ingenuas artes.ac libe- 
rales disciplinas, quae iam ad tam excelsum fastigium ali- 
cubi pervenerunt, ipsa benigne excepit, diligenter excoluit, 
et ad talem pulchritudinis apicem provexit, ad qualem an- 
tea fortasse numquam pervenerant. Peculiares quoque popu- 
lorum mores eorumque tralaticia instituta non omnino cohi- 
buit, sed quodammodo sacravit; atque etiam eorum dies fe- 
stos, immutata ratione ac forma, ad martyrum memorias et ad 
sacra mysteria celebranda traduxit. Quam ad rem optime qui- 
dem §S. Basilius scribit: « Quemadmodum... infectores quid- 
quid tingendum est, prius curis quibusdam praeparant, et ita 
demum colorem sive purpureum, sive quempiam alium indu- 
cunt: eodem modo et nos quoque, si indelebilis in nobis hone- 
sti gloria omni tempore permansura est, his externis ante ini- 
tiati, deinde sacras et arcanas doctrinas ediscemus: et solem ve- 
lut in aqua videre assueti, sic luci ipsi oculos admovebimus... 
Certe quemadmodum arboris propria vita est, tempestivo fru- 
ctu scatere, et tamen folia etiam circum ramos exagitata ali- 
quid eis ornamenti conciliant: ita et animae quoque primarius 
fructus est veritas ipsa, sed tamen haud ingratus est externae 
sapientiae amictus, tamquam si folia quaedam fructui et um- 
braculum et aspectum non inamoenum praebeant. Dicitur igi- 


“ Cf. TerTuL.., Apologet., cap. XVII; ML, I, 377A. 

tur et Moyses ille perquam eximius, cuius nomen apud omnes 
homines ob sapientiam maximum est, exercitato in Aegyptio- 
rum disciplinis animo, ita ad eius, qui est, contemplationem 
devenisse. Similiter autem posterioribus quoque temporibus sa- 
pientem Danielem sapientiam Chaldaeorum in Babylone edo- 
ctum, ita demum doctrinas sacras attigisse tradunt ». “ 

Ac Nosmet ipsi in primis, quas edidimus, Encyclicis Litte- 
ris Summi Pontificatus haec scribebamus: « ... Divini verbi 
praecones innumeris pervestigationibus per temporum decur- 
sum summo labore summoque studio habitis, civilem enisi sunt 
variarum gentium cultum earumque instituta satius dignius- 
que agnoscere, atque sua ipsarum animi ornamenta ac dotes 
ita colere ac provehere, ut faciliora inibi atque uberiora Iesu 
Christi Evangelium incrementa caperet. Quidquid in populo- 
rum moribus indissolubili vinculo superstitionibus erroribus- 
que non adstipulatur, benevole nullo non tempore perpenditur 
ac, si potest, sartum tectumque servatur ».*° 

In oratione autem, quam ad Pontificiorum Operum Missio- 
nalium moderatores anno mpccccxxxxiIv habuimus, haec inter 
alia dicebamus: « Evangelii nuntius ac praeco Iesu Christi apo- 
stolus est. Munus, quo fungitur, non illud postulat ut qualem 
civilem cultum Europae populi susceperint, talis, neque ullo 
modo alius, in longinquas Missionum terras, quasi transposita 
arbor, transferatur ac propagetur; sed illud potius, ut novae 
gentes, quae interdum antiquissima excultaque humanitate glo- 
riantur, ita edoceantur ac conformentur, ut aptae parataeque 
evadant ad christianorum morum christianaeque vitae princi- 
pia libenti actuosoque animo excipienda: quae quidem principia 
cum quolibet civili cultu congruere possunt, modo sanus atque 
integer sit, atque eidem pleniorem queunt vim conferre huma- 
nam tutandi dignitatem felicitatemque assequendi. Catholici 
indigenae, etsi primo loco magnae Dei familiae eiusque Regni 


S. Ad adolescentes, 2; MG, XXXI, 567 A. 
“A. A. S., 1989, p. 429. 

cives sunt, ** haud desinunt tamen esse terrenae etiam suae 


patriae cives ». *’ 
* * * 


Decessor Noster fel. rec. Pius XI, Iubilari Anno mpccccxxv, 
amplissimam rerum missionalium Expositionem instrui iussit, 
cuius exitum, felicissimum sane, hisce suis ipse verbis descri- 
bit: « Res quasi a Deo prodita videtur, ex qua novo quodam 
testimonio vivam Ecclesiae Dei compaginem, ubique gentium 
unam cohaerere, experiundo etiam comperimus... Reapse in- 
gentis instar immensique libri exstitit et adhuc prostat Ex- 
positio 

Nos quoque eo consilio ducti, ut sacrarum expeditionum 
egregia promerita, ea potissimum quae ad cultiorem humani- 
tatem peculiari modo spectant, quam plurimis innotescerent, 
per elapsi Anni Sacri decursum, uberem documentorum co- 
piam colligi, atque, uti nostis, haud procul a Vaticanis Aedi- 
bus publice ad spectandum exhiberi statuimus, per quae scili- 
cet, sive apud gentes iam excultas sive apud populos rudioris 
adhuc ingenii, christiana optimarum artium instauratio, a mis- 
sionalibus invecta, luculenter ostenderetur. 

Exinde revera patuit quantopere ad ingenuarum artium pro- 
fectum et ad studia, quae de hac re apud Athenaea pertractan- 
tur, Evangelii praeconum opera contulerit; patuit quoque Ec- 
clesiam nativo cuiusvis gentis ingenio non obstare, sed illud 
potius quam maxime perficere. 

Benignissimo autem Deo illud referimus acceptum, quod 
singulari studio atque favore omnes huiusmodi eventum exce- 
perint, palam profecto testantem missionalem rem auctis pol- 
lere viribus amplioribusque vigere incrementis. Siquidem sa- 
crorum operariorum navitate, apud ethnicas gentes inter se 
loco dissitas moribusque dissimiles, Evangelii afflatus adeo ani- 


“© Cf. Ephes., II ,19. 
** Allocutio 10 ianuarii 1926. 

mos imbuere valuit, ut huiusmodi optimarum revirescentium 
artium diserta testimonia protulerit. Hinc rursus perspectum 
est christianam fidem, animis insitam congruentibusque mori- 
bus expressam, unam posse hominum mentes ad ea exquisitis- 
sima opera perficienda evehere, quae profecto haud deficiens 
exstant Ecclesiae Catholicae laus, divinique cultus splendidis- 
simum ornamentum. 

Probe meministis per Encyclicas Litteras Rerum Ecclesiae 
eam vehementer commendari, quam Missionalis Cleri Sodalita- 
tem vocant, et cuius est homines ex utroque clero sacrorumque 
alumnos adsciscere ad catholicarum Missionum causam coniun- 
ctis viribus omnique ope propagandam. Nos autem, qui pro- 
speros huius Sodalitatis progressus, uti supra diximus, non sine 
magna animi iucunditate perspeximus, enixe percupimus ut ea- 
dem latius usque excrescat, ac sacerdotum iisdemque concrediti 
populi studiosiorem cotidie voluntatem exstimulet ad missiona- 
lia opera adiuvanda. Haec Sodalitas quodammodo fons est, unde 
ad cetera eiusmodi pontificia instituta, a Propagatione Fidei vi- 
delicet, aS. Petro Apostolo pro Clero indigena et a S. Infantia, 
tamquam ad florescentes agros irriguae aquae decurrunt. Non 
est cur verbis immoremur in praestantia, necessitate, praecla- 
ris meritis horum Operum illustrandis, quae quidem plurimis, 
iisque uberrimis, Decessores Nostri cumularunt indulgentiarum 
divitiis. Nobis perplacet sane christifidelium elargitiones, die 
praesertim sacris iuvandis Missionibus assignata, corrogari; 
primis tamen in optatis Nobis est, ut omnes Omnipotenti Deo 
preces adhibeant, ut ad missionalium munera vocatos adiuvent, 
utque Pontificia Opera, quae diximus, quam maxime, dato no- 
mine, promoveant. Haud ignoratis sane, Venerabiles Fratres, 
festum a pueris peculiari modo idcirco celebrandum nuper a 
Nobis institutum esse, ut Opus a S. Infantia supplicationibus 
habitis ac collata stipe provehatur. Inde assuescant hi filioli 
Nostri pro infidelium salute Deum instanter exorare; atque uti- 

nam eveniat ut suis in animis, adhuc innocentiam redolentibus, 
apostolatus missionalis germina apte insita adolescant. 

Praeterea meritis iuvat honestare laudibus tot tantaque in- 
cepta, quae eadem de causa Religiosorum Instituta tam impenso 
studio provehunt, ut Pontificiis Operibus Missionalibus omni 
ope auxilientur; itemque paternam placet Nostram profiteri be- 
nevolentiam iis feminarum coetibus quae ad liturgicas vestes 
ac lintea conficienda utiliter adlaborant. Illud denique univer- 
sis Ecclesiae administris, Nobis sane dilectissimis, asseveramus: 
operam, a christiano populo datam pro infidelium salute procu- 
randa, in optimos reviviscentis fidei fructus efflorescere; atque 
auctis sacrarum expeditionum studiis auctum pariter. pietatis 
incrementum respondere. 

Nolumus denique Encyclicis hisce Litteris finem imponere, 
quin ad clerum et ad christifideles universos mentem cogitatio- 
nemque Nostram studiose convertamus, eisdemque cumprimis 
gratum admodum profiteamur animum. Equidem hoc etiam 
anno a filiis Nostris opis subsidiique largitatem Missionibus 
adiuvandis, haud mediocriter auctitatam esse comperimus. 
Certe nusquam caritas vestra utilius quam in hoc opere collo- 
cari potest, quippe quod sit Christi Regno latius proferendo ac 
tot fidei exsortium saluti ministrandae destinatum; quandoqui- 
dem ipse Dominus « mandavit... unicuique de proximo suo». *® 

-Quam ad rem, quae in epistula Dilecto Filio Nostro Petro 
S. R. E. Presb. Card. Fumasoni Biondi, eidemque Sacri Con- 
silii Praefecto catholicae propagandae Fidei, die 1x mensis Au- 
gusti, anno mopcccct data, scripsimus, ea in praesens nova sol- 
licitudine permoti iterum instando placet admonere: « Omnes 
christifideles ... in suscepto proposito sacras expeditiones pro- 
vehendi perseverent, suas in earum bonum industrias multi- 
plicent, enixas Deo preces indesinenter adhibeant, ad missio- 
nalium munera vocatos adiuvent, eis necessaria auxilia pro vi- 
ribus suppeditando. 


Eccli., XVII, 12. 

Ecclesia enim corpus Christi mysticum est, in quo « si quid 
patitur unum membrum, compatiuntur omnia membra».*° Qua- 
propter cum plura ex his membris hodie acerbis discrucientur 
doloribus ac vulneribus sauciata reperiantur, omnes christifi- 
deles sacro tenentur officio cum illis quadam virium animorum- 
que necessitudine sese coniungendi. In quibusdam Missionum 
locis bellicus furor ecclesias non paucas ac missionalium se- 
des, scholas, valetudinaria horrendum in modum vastavit de- 
levitque. Ad haec damna repensanda, ad tot aedificia denuo 
exstruenda, totus orbis catholicus, quem constat singulari erga 
sacras expeditiones sollicitudine et caritate teneri, idonea sub- 
sidia liberaliter praestabit ».” 

Vobis, Venerabiles Fratres, probe cognitum est universam 
paene hominum consortionem in oppositas acies, pro Christo 
scilicet vel contra, hodie proclivi cursu prolabi. Humanum ge- 
hus gravissimo in praesens divexatur discrimine, ex quo aut 
Christi salus, aut teterrimae sequentur ruinae. Actuosa Evange- 
lii praeconum sollertia ac navitas Christi Regnum amplificare 
quidem contendit; at alii praecones sunt, qui cum ad mate- 
riam omnia referant, ac beati aeternique aevi spem quamli- 
bet reiciant, ad condicionem homines indignissimam addu- 
cere conentur. 

Maiore igitur ratione Catholica Ecclesia, amantissima om- 
nium hominum mater, quotquot in terrarum orbe habet, uni- 
versos advocat filios ut intrepidis evangelicae veritatis satori- 
bus sociam pro viribus operam praestare studeant collatione 
stipis, precum suffragio, caelestiumque ad missionalium mu- 
hus vocationum praesidio. Eos deinde materne compellat ut. 
misericordiae induant viscera, * ut velint apostolici laboris, si 
non re, studio tamen esse participes, ut denique irritum ca- 
dere ne sinant benignissimi Cordis Iesu votum, qui « venit... 


Oor., XII, 2%. 
"A. A. 8., 1950, pp. 727-728. 
*? Cf. Coloss., III, 12. 

quaerere et salvum facere quod perierat ».** Si vel ad unum 
domesticum convictum christianae fidei lumine quoquo modo 
illustrandum recreandumque contulerint, tunc divinae quam- 
dam virtutis impulsionem, in aevum usquéquaque increscen- 
tem, sciant indidem exortam; si vel unum sacrorum admini- 
strum instituendum adiuverint, tot deinceps Eucharistici Sa- 
crificii, apostolici muneris sanctimoniaeque fructus in ipsos 
uberrime redundabunt. Christifideles enim universi in unam 
eamdemque amplissimam coéunt familiam, cuius membra mi- 
litantis, purgantis, triumphantisque Ecclesiae secum invicem 
bona participant. Nihil igitur aptius esse videtur quam « San- 
ctorum Communionis» dogma ad sacrarum expeditionum uti- 
litatem gravitatemque christiani populi menti voluntatique re- 
cte inculcandam. 

Paternis hisce conceptis votis, opportunisque editis princi- 
piis ac normis, fore confidimus ut, quinto ac vicesimo expleto 
anno, ex quo Encyclicae Litterae Rerum Ecclesiae in lucem pro- 
diere, auspicium inde sumant catholici omnes ad nova ac co- 
tidie auctiora sacris Missionibus procuranda incrementa. 

Interea autem hac suavissima spe freti, cum vobis singulis, 
Venerabiles Fratres, tum clero populoque universo, iis nomina- 
tim, qui vel domi precibus ac collata stipe, vel apud exteras 
gentes sua dedita opera, sanctissimam eiusmodi causam pro- 
vehunt, Apostolicam Benedictionem, caelestium munerum au- 
spicem paternaeque benevolentiae Nostrae testem effuso animo 
impertimus. 

Datum Romae, apud Sanctum Petrum, die 1 mensis [unii, 
in festo S. Eugenii I, anno moccccuii, Pontificatus Nostri ter- 
tio decimo. 

quae prodierunt Anno XXXIV (1942) cura eiusdem S. Tribunalis Editae 
Editio in-8 - pp. VIII-908 Lit. 3000 ($ 5,50) 
VOLUMINA ELAPSIS ANNIS EDITA: 1V (1912) -XV {1928 - XVI (1924) - XVII (1926) - XVIII 
(1926) - X1X (1927) - XX (1928) - XXI (1929) - XXII (1930) - XXIII (1931) - XXIV (1932) - XXV 


G) - 
(089) - XXVI (1934) (1935) - XXVIII (1936) - (1987) - XXX (1988) - XXX1 (1939) 
XXXII (1940) - XXXIII (1941) 


Singula volumina Lit. 2700 ($ 5) 


Prodierunt, typis polyglottis vaticanis, FONTES, series III, vol. Ill 


ACTA HONORII III (1216-27) 
ET GREGORII IX (1227-41) 


Quae, cura Pontificiae Commissionis ad redigendum codicem iuris canonici orientalis, 
e Codicibus Tabularii vaticani aliisque fontibus collegit ALtoystus L. Tautu, canoni- 
cus Magnovaradinen. Rumenorum, eiusdem Commissionis Consultor. 
Volumen, praeter Introductionem (1x-x1x), Indices analytico-alphabeticum (349-370), 
_ personarum et locorum (371-395) et initiorum (396-398), complectitur 266 documenta, 
regestis et adnotationibus aucta, quibus mens et dispositiones duorum istorum magni 
nominis Pontificum, Cencii Camerarii et debellatoris Friderici II mecnon auctoris De- 
cretalium, ad Orientales quod attinet, in lucem ponuntur. Volumen acquiritur apud 
Libreria Editrice Vaticana, pretio 7500 libellarum italic. vel ¢ 13,50. 


SABBATI 
QUANDO VIGILIA PASCHALIS 
INSTAURATA PERAGITUR 


Fasciculus 40 paginarum, ad formam Missalis, rubris ae nigris 
typis, una cum cantus adnotatione, nitide impressus, continens 
integrum ritum Sabbati Sancti, rubricas scilicet et textus, ad 
normam Decreti diei 9 febr. 1951 digestum. 
Fasciculus, 8. Congregationis Rituum cura editus, utillimus erit pro 
iis omnibus qui vigiliam paschalem instauratam celebraturi sunt. 


_ Volumen linteo anglico contectum sectione foliorum rubra Lit. 600 ($ 1) 
Volumen solutum Lit. 400 ($ 0,70) 

LIBRERIA EDITRICE VATICANA 
CITTA DEL VATICANO 


OFFICIUM NOVUM 
IN FESTO ASSUMPTIONIS B.M.YV. 


Hoc Officium ita editum est ut ad quodlibet Breviarium accommodari — 
Lit. 50 ($ 0,15) | 


MISSA IN ASSUMPTIONE B.M. V. 


Haec Missa forma editur omnibus Missalibus apta 
Typis clarissimis, rubris et nigris —- Lit. 15 ($ 0,05) 


_ MISSA IN ASSUMPTIONE B. M.V. | 
CANTO GREGORIANO EXORNATA 


Editio typica, commodiori forma (19X12, 5), ut in communes cantus libros inseri possit, typis 
clarissimis, charta solida, impressa: Lit. 70 ($ 0,20) 


ORDO DIVINI OFFICII RECITANDI SACRIQUE 
PERAGENDI IUXTA CALENDARIUM UNIVERSALIS 
ECCLESIAE pro ANNO DOMINI BIXESTILI 1952 


Lit. 280 ($ 0,50) 


PONTIFICALE ROMANUM 


Quatuor volumina in folio (em. 304% x 444% — 22x 83), charta optima, typis - 
rubris ac nigris, cum pulcherrimis incisionibus aeneis. 

Perfecte referunt editionem illam accuratissimam, quam Revihna Camera — 
Apostolica in lucem prodidit; eui tamen ea omnia opportune adiecta sunt, quae 
eam utiliter complent. 

Quatuor volumina (I, II, 1II, IV et Appendix) soluta: Lit. 18.000 ($ 30). 


Cum dorso corio contecto, planis autem operimentis linteo protectis, sectio- 
ne foliorum aurea, cruce aurea in anteriore ac posteriore parte impressa; ac 
praeterea cum titulis in dorso, cum aa et cum apto pro unoquoque 
volumine tegumento: Lit. 35.000 ($ 60). 


Corio caprino contecta per totum, cum aureis ornamentis atque aurea cruce 
in anteriore ac posteriore parte impressa, cum sectione foliorum aurea cum 
dorso titulis ornato, cum signaculis opportunisque pro unoquoque volumine 
tegumentis: Lit. 50.000 ($ 90). 


Ut supra; ac praeterea interna operimenti parte aureis ornamentis in mar- 
ginibus decorata ac serico linteo protecta: Lit. 60.000 ($ 110). 

